
Παρασκευή, 31 Ιουλίου 2026

ΔΕΛΤΙΟ ΤΥΠΟΥ

Επιχείρηση απεγκλωβισμού 59 ατόμων από την περιοχή παραλίας Πρέβελης Ρεθύμνου λόγω πυρκαγιάς στην περιοχή «ΑΣΩΜΑΤΟΣ»

Τις μεσημβρινές ώρες χθες, πραγματοποιήθηκε υπό τον γενικό συντονισμό του Υπουργείου Κλιματικής Κρίσης και Πολιτικής Προστασίας, του Ενιαίου Συντονιστικού Κέντρου Επιχειρήσεων και Διαχείρισης Κρίσεων (Ε.Σ.Κ.Ε.ΔΙ.Κ.) και του Κέντρου Επιχειρήσεων (Κ.ΕΠΙΧ.) του Λιμενικού Σώματος – Ελληνικής Ακτοφυλακής, επιχείρηση απεγκλωβισμού συνολικά πενήντα εννέα (59) πολιτών από την παραλία «ΠΡΕΒΕΛΗ» Ρεθύμνου, έπειτα από επέκταση της πυρκαγιάς στην περιοχή «ΑΣΩΜΑΤΟΣ» του Δήμου Αγίου Βασιλείου Ρεθύμνου. Στην επιχείρηση συμμετείχαν συνολικά δύο (02) πλωτά μέσα Λ.Σ.-ΕΛ.ΑΚΤ. (ένα Περιπολικό σκάφος και ένα Ναυαγοσωστικό), ένα σκάφος της Δύναμης Frontex, στελέχη Λ.Σ.-ΕΛ.ΑΚΤ. καθώς και δύο (02) ιδιωτικά σκάφη.
Ειδικότερα, κατόπιν ενημέρωσης της Λιμενικής Αρχής της Αγίας Γαλήνης για την επέκταση της πυρκαγιάς, τέθηκε σε εφαρμογή το Τοπικό Σχέδιο Έκτακτης Ανάγκης. Με τη συνδρομή των δύο ιδιωτικών σκαφών απεγκλωβίστηκαν συνολικά πενήντα ένα (51) άτομα από τη παραλία «ΠΡΕΒΕΛΗ», τα οποία μετεπιβιβάστηκαν στο Περιπολικό σκάφος και μεταφέρθηκαν με ασφάλεια στο λιμάνι της Αγίας Γαλήνης. Στη συνέχεια, απεγκλωβίστηκαν επιπλέον οκτώ (08) άτομα με τη συνδρομή των ανωτέρω ιδιωτικών σκαφών, τα οποία μετεπιβιβάστηκαν στο Ναυαγοσωστικό σκάφος και μεταφέρθηκαν με ασφάλεια στο λιμάνι της Αγίας Γαλήνης.
Κατά τη διάρκεια της νύχτας, ένα σκάφος της Δύναμης Frontex, παρέμεινε στην περιοχή σε ετοιμότητα για την παροχή συνδρομής, εφόσον απαιτείτο.
Διαθέσιμο οπτικοακουστικό υλικό έχει αναρτηθεί στο www.hcg.gr.

